La Junta Local de Seguretat es reuneix per a preparar les Falles
21 de febrer de 2020

El Saló de Plens de l'Ajuntament va ser el lloc on, el dijous 20 de febrer, es va celebrar la reunió de la Junta Local de Seguretat Ciutadana de l'Eliana, en la qual  es van ultimar els detalls per a establir el dispositiu especial d'actuació amb motiu de la celebració de les falles, durant el mes de març.

En absència del Delegat del Govern, la reunió va estar encapçalada per l'alcalde, Salva Torrent, juntament amb els regidors i tècnics de l'Ajuntament, els representants fallers i les Forces i cossos de seguretat de l'Estat.

Després de la lectura de l'acta de l'any anterior, es van establir les bases sobre els horaris de la Nit de la Cremà, el punts violeta que s'instal•laran els dies 14, 17 i 18 de març, les carpes, els actes pirotècnics i els horaris de finalització de les orquestres i revetles.

En un altre ordre de coses, la Junta de Seguretat va aprovar també la renovació del conveni entre la Policia Local de l'Eliana i la Guàrdia Civil sobre el protocol d'actuació i col•laboració per a la protecció de les víctimes de violència de gènere en la localitat, VioGen.

L'alcalde, Salva Torrent, ha destacat la importància d'aquesta mena de reunions de coordinació perquè els esdeveniments es desenvolupen amb les màximes garanties de seguretat per a tots els veïns i veïnes de l'Eliana.